دھوپ میں نکلو، گھٹاؤں میں نہا کر دیکھو، ندا فاضلی غزلیں
دھوپ میں نکلو گھٹاؤں میں نہا کر دیکھو 
زندگی کیا ہے کتابوں کو ہٹا کر دیکھو 
صرف آنکھوں سے ہی دنیا نہیں دیکھی جاتی 
دل کی دھڑکن کو بھی بینائی بنا کر دیکھو 
پتھروں میں بھی زباں ہوتی ہے دل ہوتے ہیں 
اپنے گھر کے در و دیوار سجا کر دیکھو 
وہ ستارہ ہے چمکنے دو یوں ہی آنکھوں میں 
کیا ضروری ہے اسے جسم بنا کر دیکھو 
فاصلہ نظروں کا دھوکہ بھی تو ہو سکتا ہے 
وہ ملے یا نہ ملے ہاتھ بڑھا کر دیکھو